Սմբատ Հովհաննիսյան (պատմաբան)

**Սմբատ Խանամիրի Հովհաննիսյան** (գրական անունը՝ Թոնդրակ, սեպտեմբերի 19, 1977, Լուսագյուղ, Ապարանի շրջան, ՀԽՍՀ, ԽՍՀՄ), պատմաբան, բանաստեղծ, թարգմանիչ, պատմության ամբիոնի դոցենտ։

Սմբատ Հովհաննիսյանն իր գործունեության համար հանրային, մասնավորապես' մասնագիտական շրջանակների կողմից առավելապես քննադատվել է իր հեղինակած «Հայոց պատմություն» 7-րդ դասարանի դասագրքի առնչությամբ։ Կրթական համակարգի, քաղաքական, հասարակական բազմաթիվ գործիչներ խիստ քննադատորեն են մոտեցել նրա հեղինակած դասագրքին։ Իր քննադատներին հեղինակն անդրադարձել է մանրամասն և ընդարձակ պատասխանով, որը հրապարակվել է ինտերնետում։

## Կրթություն
1994 թվականին ավարտել է Լուսագյուղի Գրիգոր Նարեկացու անվան միջնակարգ դպրոցը։  

1995-1997 թթ․ ծառայել է Հայոց բանակում։

1999-2003 թվականներին սովորել է Երևանի պետական համալսարանի «Պատմության ֆակուլտետի» բակալավրիատում, իսկ 2003-2005 թվականներին՝ նույն ֆակուլտետի «Համաշխարհային պատմության ամբիոնի» մագիստրատուրայում։ 

2005-2009 թվականներին եղել է նույն ամբիոնի հայցորդ։ 2009 թվականին պաշտպանել է թեկնածուական ատենախոսություն` «Ֆրանսիական Աննալների դպրոցը և XVII-XVIII դդ. հայ առևտրական կապիտալի հիմնախնդիրը» թեմայով։

## Գրական-բանաստեղծական և թարգմանական գործունեություն
Սմբատ Հովհաննիսյանը (Թոնդրակը) հեղինակել է  բանաստեղծությունների երեք ժողովածու։ Ֆրանսերենից, անգլերենից, ռուսերենից կատարել է բազմաթիվ թարգմանություններ (Դերրիդա, Ռոլան Բարտ, Յուրի Լոտման, Պոլ Էլյուար և այլն)։ Հանդես է եկել հրապարակախոսական անդրադարձներով և հոդվածներով տարբեր պարբերականներում։ Նա նաև հրապարակել է բանաստեղծություններ «Գարուն», «Գրեթերթ», «Գրական թերթ», «Նարցիս», «Գրողուցավ», «Գրանիշ» հարթակներում։

### Բանաստեղծությունների ժողովածուները
* Թոնդրակ, Դանդաղ լուսաբաց, Եր․, ակտուալ արվեստ, 2023, - 92 էջ։
* Թոնդրակ, Արարման ութերորդ եղանակը, Եր․, Անտարես, 2016, - 96 էջ։
* Թոնդրակ, Երկրորդ նավարկություն, Եր․, Զանգակ, 2010, - 72 էջ։

## Պատմագիտակական գործունեություն
2007 թվականից աշխատում է Երևանի պետական համալսարանի «Համաշխարհային պատմության ամբիոնում»։
Հեղինակ է երեք մենագրությունների (մեկը՝ համահեղինակությամբ) և երեք տասնյակից ավել գիտական հոդվածների։

## Գրքեր և մենագրություններ
* Ս․ Հովհաննիսյան, Աննալների դպրոցը և պատմության գրության կերպերը, Եր․, Սարգիս Խաչենց, Փրինթինֆո, 2022, – XII+312 էջ, ներդիրներ։
* Ս․ Հովհաննիսյան, Ա․ Մերջեան, Ն․ Մկրտչյան, Գրամշիի մարդկության շրջանակը և Հայաստանը /Առաջաբ. և խմբ.՝ Ա. Ստեփանյան ; ԵՊՀ, Համաշխարհային պատմության ամբիոն, Համաշխարհային պատմության հայկական ասոցացիա, Եր․, Փրինթինֆո, 2016, – 156 էջ։
* Ս․ Հովհաննիսյան, Պատմություն և հիշողություն։ Ցեղասպանությունների աստիճանակարգման հիմնախնդիրն ըստ Պիեռ Նոռայի, Եր․, Անտարես, 2014, – 120 էջ։ 
* Ս․ Հովհաննիսյան, Փյունիկյան ծովային քաղաքականությունը /Պատմության ֆակուլտետի պատմության մասնագիտության բակալավրիատի և մագիստրատուրայի ուսանողների համար դասախոսությունների նյութեր, Եր․, ԵՊՀ հրատ., 2012, – 52 էջ

### Հայոց պատմություն դասագրքի հեղինակ
Սմբատ Հովհաննիսյանը հանդիսանում է ՀՀ ԿԳՄՍ նախարարության կողմից արտոնագրված «Հայոց պատմություն» դասագրքի հեղինակը, որը ներառվել է Հայաստանի դպրոցներում որպես 7-րդ դասարանի դասագիրք։

## Ծանոթագրություններ

 

Կատեգորիա:Հայ պատմաբաններ
Կատեգորիա:Հայ բանաստեղծներ
Կատեգորիա:Լուսագյուղ գյուղում ծնվածներ
Կատեգորիա:1977 ծնունդներ
Կատեգորիա:Սեպտեմբերի 19 ծնունդներ